管順甫以湘竹爲青奴兒貺爲名湘夫人賦以謝之
作者：李曾伯
朝代：宋

paragraphs: 妾家淇園北封君，厥祖慈事宗蒼篔。
子孫異代貞節聞，枝分一派從南巡。
千古流落湘江濱，幾番雨露敷新榮。
斑斑不改啼紅痕，膏煎漆伐悔自矜。
卒以取禍罹斧斤，工巧斲削資它人。
管城夫子出意新，作俑取義何其云。
致之千里充吾庭，命以湯沐虞嬪名。
彷彿太伯之文身，虛中直外圓且明。
不絲不穀不受塵，一笑不用捐千金。
曲眉豐頰從雜陳，雖有多喙無一嗔。
晨夕薦我眠風櫺，曲肱時復呼真真。
骨雖非玉肌似冰，蝶夢不到巫山雲。
白家蠻素卿自卿，老我祝爾毋忘盟。
以便吾體全吾神，招魂共讀離騷經。
推枕同作華胥民，只虞一夜秋氣清。
猶筐中扇牆角檠，盍爲青奴亦作白頭吟。